527/2020

Útdráttur

Staðfestur var úrskurður héraðsdóms þar sem faðernismáli A á hendur B var vísað frá dómi þar sem ekki var uppfyllt skilyrði 1. mgr. 89. gr. laga nr. 91/1991 um meðferð einkamála til að lögmætt hefði verið að birta stefnu málsins í Lögbirtingablaði.

Úrskurður Landsréttar

Landsréttardómararnir J-kk-nf S-kk-nf, O-kvk-nf M-kvk-nf A-kvk-nf og R-kvk-nf B-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 8. september 2020. Kærður er úrskurður Héraðsdóms Reykjaness 28. ágúst 2020 í málinu nr. E[…]/2020 þar sem máli sóknaraðila á hendur varnaraðila var vísað frá dómi. Kæruheimild er í jlið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinn kærði úrskurður verði felldur úr gildi og lagt verði fyrir héraðsdóm að taka málið til efnislegrar meðferðar. Þá krefst hún þess að ákvörðun um málskostnað fyrir héraðsdómi og Landsrétti bíði endanlegs dóms í málinu en til vara krefst hún kærumálskostnaðar.

3 Varnaraðili lét málið ekki til sín taka fyrir Landsrétti.

Niðurstaða

4 Atvikum er lýst í hinum kærða úrskurði.

5 Sóknaraðili byggir á því að skilyrði séu fyrir birtingu stefnu í Lögbirtingablaði samkvæmt alið 1. mgr. 89. gr. laga nr. 91/1991. Í framangreindu ákvæði er kveðið á um að stefnu megi birta í Lögbirtingablaði ef upplýsinga verður ekki aflað um hvar birta megi stefnu eftir almennum reglum. Í skýringum með 89. gr. í frumvarpi því sem varð að lögum nr. 91/1991 greinir að þessi heimild eigi við ef ekki er hægt að birta stefnu eftir almennum reglum 85. gr. laganna, en það ákvæði lýtur að stefnubirtingu hér á landi. Á hinn bóginn fjallar ákvæði 90. gr. laganna um þá aðstöðu ef stefndi á heimili erlendis og stefnubirting getur ekki átt sér stað hér á landi.

6 Í 1. mgr. 90. gr. laga nr. 91/1991 greinir að eigi stefndi þekkt heimili eða aðsetur erlendis eða það liggi annars fyrir að hann eigi heimili í tilteknu öðru ríki og birting stefnu geti ekki farið fram hér á landi eftir öðrum ákvæðum XIII. kafla laganna fari um stefnubirtingu eftir lögum þess ríkis og þjóðréttarsamningi hafi slíkur samningur verið gerður við hlutaðeigandi ríki. Samkvæmt blið 1. mgr. 89. gr. laga nr. 91/1991 má birta stefnu í Lögbirtingablaði ef erlend yfirvöld neita eða láta hjá líða að verða við ósk um birtingu stefnu samkvæmt 90. gr. laganna. Í skýringum með 90. gr. í frumvarpi því sem varð að lögum nr. 91/1991 kemur fram að skilyrðum 89. gr. laganna sé ekki fullnægt með því einu að stefndi eigi lögheimili í öðru ríki, jafnvel þótt ekki sé vitað hvar í því ríki heimilisfang hans er.

7 Sóknaraðili kveður varnaraðila vera […] ríkisborgara sem sé fluttur af landi brott. Samkvæmt gögnum málsins var gerð tilraun til að birta stefnu fyrir honum á síðasta skráða lögheimili hans hér á landi en hann þekktist ekki þar. Verður því ekki fallist á það með sóknaraðila að ákvæði aliðar 1. mgr. 89. gr. laga nr. 91/1991 eigi við um birtingu stefnu fyrir honum. Þá hefur sóknaraðili enga tilraun gert til að fá stefnu birta fyrir varnaraðila á […] eða að öðrum kosti að fá upplýsingar frá þarlendum yfirvöldum um búsetu hans til að unnt sé að birta stefnu fyrir honum þar í samræmi við ákvæði 1. mgr. 90. gr. laganna.

8 Samkvæmt framangreindu er skilyrðum 89. gr. laga nr. 91/1991 fyrir stefnubirtingu í Lögbirtingablaði ekki fullnægt og verður hinn kærði úrskurður því staðfestur.

9 Kærumálskostnaður greiðist úr ríkissjóði, sbr. 11. gr. barnalaga nr. 76/2003, þar með talin þóknun lögmanns sóknaraðila sem ákveðin er að meðtöldum virðisaukaskatti eins og nánar greinir í úrskurðarorði.

Úrskurðarorð:

Hinn kærði úrskurður er staðfestur.

Kærumálskostnaður sóknaraðila greiðist úr ríkissjóði, þar með talin þóknun lögmanns hans, Ú-kk-ef G-kk-ef, 183.520 krónur.